Robert Crumb

Robert Dennis Crumb (født 30. august 1943) — signerer som Robert Crumb og R. Crumb — er en amerikansk kunstner, tegner og musiker som er anerkjent for hans ikoniske og særegne tegnestil og hans kritiske, satiriske, fordømmende og nedbrytende syn på hovedstrømningene i amerikansk politikk og kultur.

Crumb var en av grunnleggerne av undergrunnstegneseriene i USA og anerkjent som bevegelsens mest framtredende personlighet. Som en av de mest feirete tegneserietegnerne har Crumbs karriere likevel utfoldet seg på utsiden av hovedstrømningene i den amerikanske tegneserieindustrien. En av hans mest kjente verker er tegneserien «Keep on Truckin'», som ble et utbredt kjennetegn for popkulturen på 1970-tallet. Andre figurer som han fremmet, bortsett fra motstridende og avslørende selvbiografiske skisser av seg selv, var Devil Girl, Fritz the Cat, og Mr. Natural.

I 1991 ble han beæret med en plass i Will Eisner Comic Book Hall of Fame.

Liv og karriere 
Robert Crumb ble født den 30. august 1943 i Philadelphia i Pennsylvania. Hans slekt nedstammer fra England og Skottland, og er beslektet med den tidligere amerikanske presidenten Andrew Jackson på morsiden. Hans far, Charles, var en karriereoffiser i De forente staters marinekorps, hans mor Beatrice var en husmor som etter sigende misbrukte slankepiller og amfetamin. Deres ekteskap var ikke lykkelig og deres barn — Robert, Charles, Maxon, Sandra og Carol — ble hyppig vitne til deres foreldres høylytte krangling. Crumbs første arbeid som tegner var for selskapet Topps som produserte tyggegummi. Han ble ansatt av Woody Gelman og tegnet illustrasjoner for et internmagasin som tilbød premiering som brødrister og blandere til tyggegummiselgere.

På midten av 1960-tallet flyttet Crumb ut fra barndomshjemmet og reiste til Cleveland i Ohio hvor han fikk arbeid for selskapet American Greetings, som produserte gratulasjonskort. Her møtte han en gjeng med unge bohemer som Buzzy Linhart, Liz Johnston og andre, og Johnston introduserte ham for sin framtidige hustru Dana Morgan. Han ble venn med en annen som bodde i Cleveland, Harvey Pekar, og Crumb kom etter hvert til å bidra med tegneserier til dennes første utgaver av sitt egenproduserte tegneserieblad American Splendor.

I 1967, oppmuntret av positive reaksjoner på en del av sine tegninger som han hadde fått utgitt i en del undergrunnsaviser, inkludert Philadelphias Yarrowstalks, flyttet han til San Francisco i California. Dette var sentrum for hippie- og den motkulturelle bevegelsen. Crumb, med støtte fra Don Donahue, utga det første heftet av hans tegneserie kalt Zap Comix den 18. januar 1968, trykket av beatpoeten Charles Plymell. Etter noen få år i California og et nytt ekteskap med Aline Kominsky-Crumb, flyttet Crumb og familien til en liten landsby i nærheten av Sauve i sørlige Frankrike hvor han fortsatt bor. Kunstneren er representert av sin agent David Zwirner i New York.

Første mosebok 
I 2009 gav Robert Crumb ut en illustrert utgave av Første Mosebok med tittelen The book of Genesis – Illustrated Schibsted Forlag står for den norske oversettelse som fikk tittelen Genesis – 1. mosebok. I USA kom førsteutgaven i et opplag på 100 000, noe som er meget stort for en tegneserie, og boken havnet på toppen av The New York Times' bestselgerliste da den kom ut den 19. oktober 2009. Tidligere tegneserieutgivelser fra kristne forlag har gjerne forkortet og dramatisert for barn, men Crumb, oppvokst som katolikk, har tatt teksten på alvor, og etterstrebet seg å holde seg så nær den autoriserte bibelteksten som mulig. Han har brukt Robert Alters engelske oversettelse av Mosebøkene (1996), samt Kong James' bibel fra 1600-tallet.

Han er gift med Aline Kominsky-Crumb, og de har datteren Sophie Crumb sammen. De er begge tegneserietegnere.

Se også 
 Fritz the Cat 
 Keep on Truckin
 Zap Comix

Referanser

Eksterne lenker 
 
 
 

Tegneserieskapere fra USA
Vinnere av Adamsonprisen
Personer fra Philadelphia
Undergrunnstegnere